登北邙還望京洛
作者：鄭世翼
朝代：唐

paragraphs: 步登北邙坂，踟躕聊寫望。
宛洛盛皇居，規模窮大壯。
三河分設險，兩崤資巨防。
飛觀紫煙中，層臺碧雲上。
青槐夾馳道，迢迢修且曠。
左右多第宅，參差居將相。
清晨謁帝返，車馬相追訪。
胥徒各異流，文物紛殊狀。
囂塵暗天起，簫管從風颺。
伊余孤且直，生平獨淪喪。
山幽有桂叢，何爲坐惆悵。